Sersant in polisiestasie in gesig geskietArgieffoto: SAPD ŉ Polisiebeampte is Woensdag in die vroeë oggendure in die Lingelethu-Wes polisiestasie in Khayelitsha in die gesig geskiet. Brig. Novela Potelwa, woordvoerder van die polisie, het gesê drie mense het omstreeks 02:00 die polisiestasie binnegekom onder die voorwendsel dat hulle ŉ rooftog wil aanmeld. Terwyl polisiebeamptes hulle bygestaan het, het die verdagtes skielik op die beamptes losgebrand. ŉ Polisiesersant is in sy gesig, naby sy oog, gewond. Die verdagtes het daarna van die toneel gevlug. Die sersant is na ŉ hospitaal gehaas. Volgens Potelwa is die motief vir die skietery onbekend. Lt.genl. Khombinkosi Jula, provinsiale polisiekommissaris in die Wes-Kaap, het die voorval ten sterkste veroordeel en gesê dit is onaanvaarbaar dat polisiebeamptes, wat dienaars van die gemeenskap is, op so ŉ wyse aangeval word. “Ons sal onverpoosd werk om seker te maak dat die skuldiges aan die pen ry,” het hy gesê. Enigiemand met meer inligting word versoek om dit by Crime Stop by 08600 10111 aan te meld.